कोकापुर तत्कालीन सरपंच से राशि वसूलने के आदेश
सागवाड़ा | ग्रामपंचायत कोकापुर के चारवाड़ा में बने सामुदायिक भवन के निर्माण कार्य में घटिया सामग्री इस्तेमाल करने पर तत्कालीन सरपंच से राशि वसूलने के आदेश हुए हैं।
बीडीओ मूलाराम सोलंकी ने बताया कि ग्रामीणों ने पूर्व सरपंच दिलीप परमार के कार्यकाल में हुए कार्यों की जांच कराने की मांग की थी। जिस पर पंचायत समिति स्तर की तीन सदस्यीय जांच कमेटी गठित कर जांच कराई गई।
जिसमें पाया कि सामुदायिक भवन चारवाड़ा के लिए विधायक मद से वर्ष 2012-13 में तीन लाख रुपए की स्वीकृति दी थी। लेकिन इसका कार्य मौके पर बिल्कुल ही खंडहर स्थिति में मिला। घटिया सामग्री काम में लाने से पूरा भवन जर्जर होकर कभी भी गिर सकता है। कमेटी ने जन हानि होने की भी पूरी संभावना जताई।
जबकि इस भवन का आम जन के उपयोगी होने के लिए बनाने की स्वीकृति दी थी। लेकिन तत्कालीन सरपंच ने अपनी मनमर्जी से तकनीकी मार्गदर्शन लिए बगैर घटिया सामग्री का उपयोग किया। जिससे यह भवन अनुपयोगी होकर चार वर्ष से नकारा पड़ा हुआ है।
जांच कमेटी द्वारा बनाई गई रिपोर्ट के मुताबिक इसे अनुपयोगी घोषित करते हुए 2.40 लाख रुपए अथवा अधिकतम व्यय राशि, जो भी अधिक हो तत्कालीन सरपंच से वसूल करने के आदेश जारी किए हैं। राशि 15 दिन में पंचायत समिति में जमा नहीं कराने पर सरकारी राशि के दुरुपयोग करने का मुकदमा दर्ज कराया जाएगा।
जांच कमेटी की रिपोर्ट में ये आया सामने
बीडीओके अनुसार जांच कमेटी की रिपोर्ट में सामने आया कि सामुदायिक भवन मौके पर बिल्कुल खंडहर स्थिति में मिला। जिसमें उसकी छत अंदर की तरफ झुकी होकर गिरने की स्थिति में हो गई है। वहीं नींव भी आवश्यकता के अनुसार भरी हुई नहीं पाई गई। साथ ही ईंट, रेत, गिट्टी, सीमेंट आदि घटिया सामग्री का उपयोग करने से पूरा भवन खंडहर होकर कभी भी गिर सकता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva